Številka: 0611-18/2022/7

Datum: 14. 4. 2022

Na podlagi 43.b člena Zakona o sistemu plač v javnem sektorju (Uradni list RS, št. 108/09-uradno prečiščeno besedilo, 13/10, 59/10, 85/10, 107/10, 40/12-ZUJF, 46/13, 50/14, 82/15, 67/17, 84/18 in 204/21; v nadaljevanju: ZSPJS), izdaja inšpektorica za sistem javnih uslužbencev v postopku inšpekcijskega nadzora **v Agenciji Republike Slovenije za javnopravne evidence in storitve**, Tržaška cesta 16, 1000 Ljubljana (ki jo zastopa direktorica █), naslednji

**ZAPISNIK**

**O INŠPEKCIJSKEM NADZORU**

Inšpektorica za sistem javnih uslužbencev mag. Saša Bole, inšpektorica višja svetnica, je dne 31. 3. 2022 opravila inšpekcijski nadzor v prostorih Inšpektorata za javni sektor (na naslovu Tržaška cesta 21, 1000 Ljubljana) nad izvajanjem ZSPJS, na njegovi podlagi izdanih izvršilnih predpisov, kolektivnih pogodb in splošnih aktov delodajalca (v delu, kjer se urejajo plače), v Agenciji Republiki Slovenije za javnopravne evidence in storitve (v nadaljevanju: AJPES).

Inšpektorica za sistem javnih uslužbencev (v nadaljevanju: inšpektorica) je opravila inšpekcijski nadzor v AJPES na podlagi dokumentacije, ki je bila Inšpektoratu za javni sektor poslana s strani AJPES v prilogi dopisov, št. 061-3/2022-2 z dne 7. 3. 2022 in št. 061-3/2022-4 z dne 24. 3. 2022.

Inšpektorica je sestavila Osnutek zapisnika o inšpekcijskem nadzoru, št. 0611-18/2025/5 z dne 31. 3. 2022 in ga dne 6. 4. 2022 posredovala AJPES v izjasnitev s predlogom, da do dne 11. 4. 2022 posreduje morebitne pripombe k osnutku zapisnika. Inšpektorat za javni sektor do izdaje tega zapisnika s strani AJPES ni prejel nobenih pripomb.

**I. Razlog inšpekcijskega nadzora**

Inšpektorat za javni sektor je vključil v Načrt dela za leto 2022, med sistemske inšpekcijske nadzore, tudi sistemski inšpekcijski nadzor v AJPES – in sicer nadzor nad določitvijo in izplačilom plače direktorici v letu 2021.

**II. Ugotovitve inšpektorice za sistem javnih uslužbencev**

Inšpektorica je v okviru svojih pristojnosti opravila nadzor nad določitvijo in izplačilom osnovne plače in dodatkov direktorici AJPES █v letu 2021.

Ustanoviteljica AJPES je Republika Slovenija. AJPES je bil ustanovljen s Sklepom o ustanovitvi Agencije Republike Slovenije za javnopravne evidence in storitve[[1]](#footnote-1).

V času inšpekcijskega nadzora je bila predstojnica/odgovorna oseba AJPES direktorica █.

Inšpektorica po opravljenem inšpekcijskem nadzoru v AJPES ugotavlja naslednje:

1. ***Pravne podlage***

Imenovanje direktorja ureja Zakona o javnih agencijah[[2]](#footnote-2) v 19. členu. Direktorja javne agencije imenuje in razrešuje ustanovitelj na predlog sveta javne agencije na podlagi javnega natečaja v skladu s pogoji in kriteriji, določenimi z zakonom in ustanovitvenim aktom. Direktor je imenovan za dobo petih let in je lahko ponovno imenovan. Za direktorja je lahko imenovana oseba, ki:

-        ima najmanj visoko strokovno izobrazbo,

-        ima najmanj deset let delovnih izkušenj,

-        je strokovnjak na področju dela javne agencije,

-       ni bila pravnomočno obsojena zaradi naklepnega kaznivega dejanja, ki se preganja po uradni dolžnosti, na nepogojno kazen zapora v trajanju več kot šest mesecev.

V 21. členu Zakona o javnih agencijah je določeno, da javni natečaj za imenovanje direktorja izvede svet javne agencije v skladu z določbami zakona, ki ureja delovna razmerja javnih uslužbencev. Zoper odločbo o izbiri ni pritožbe, dovoljen pa je upravni spor. Direktor javne agencije, katere ustanovitelj je Republika Slovenija, je za svoje delo odgovoren pristojnemu ministru in vladi. Direktor javne agencije, katere ustanovitelj je lokalna skupnost, je za svoje delo odgovoren izvršilnemu organu lokalne skupnosti. Direktor javne agencije sklene z vlado oziroma z izvršilnim organom lokalne skupnosti pogodbo, s katero se za dobo, za katero je bil imenovan, določijo cilji in pričakovani rezultati njegovega dela.

V 18. členu Sklepa o ustanovitvi Agencije Republike Slovenije za javnopravne evidence in storitve je določeno, da direktorja agencije imenuje in razrešuje Vlada Republike Slovenije na podlagi javnega natečaja na predlog sveta v skladu s pogoji in kriteriji, določenimi z zakonom in tem sklepom. Za direktorja je lahko imenovan, kdor:

1. ima najmanj visoko strokovno izobrazbo,
2. ima najmanj deset let delovnih izkušenj, od tega pet let na vodilnih delovnih mestih, in je strokovnjak na področju dela javne agencije,
3. ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, na nepogojno kazen zapora v trajanju več kot šest mesecev.

Direktor je imenovan za dobo petih let z možnostjo ponovnega imenovanja.

Plačni razred direktorja AJPES je določen v Prilogi I k Uredbi o plačah direktorjev v javnem sektorju[[3]](#footnote-3). Delovno mesto direktor šifra B017392 (direktor AJPES) je neposredno uvrščeno v 57. plačni razred.

1. ***Javna uslužbenka █***

Vlada Republike Slovenije je na 4. redni seji dne 11. 10. 2018 ponovno imenovala █ za direktorico AJPES za dobo petih let, in sicer od 1. 12. 2018 do najdlje 30. 11. 2023[[4]](#footnote-4).

█ je v AJPES zaposlena od 1. 12. 2013 dalje. Po izobrazbi je diplomirana ekonomistka[[5]](#footnote-5) in magistrica znanosti.[[6]](#footnote-6) Na dan 1. 1. 2022 je imela █ delovne dobe.

Dne 30. 11. 2018 sta direktorica █ in minister za finance █ sklenila Pogodbo o zaposlitvi ter o ciljih in pričakovanih rezultatih dela[[7]](#footnote-7) za določen čas od 1. 12. 2018 do najdlje 30. 11. 2023, za čas opravljanja funkcije direktorice AJPES.

V prvem odstavku 5. člena navedene pogodbe je direktorici določena osnovna plača v višini 57. plačnega razreda. V drugem odstavku 5. člena pogodbe je določeno, da direktorici pripada dodatek za delovno dobo v višini 0,33% od osnovne plače za vsako zaključeno leto delovne dobe in dodatek za znanstveni magisterij v nominalnem znesku 36,21 EUR bruto. V tretjem odstavku 5. člena pogodbe je določeno, da direktorici pripada del plače za redno delovno uspešnost in delovno uspešnost iz naslova povečanega obsega dela v okvirih, ki jih določa zakon in v četrtem odstavku navedenega člena, da direktorici pripada tudi del plače za dodatno delovno uspešnost iz naslova prodaje blaga in storitev, ki se izplačuje v skladu z uredbo, ki ureja dodatno delovno uspešnost v javnem sektorju.

* 1. ***Ugotovitve inšpektorice za sistem javnih uslužbencev***

Po pregledu Pogodbe o zaposlitvi ter o ciljih in pričakovanih rezultatih dela direktorice AJPES inšpektorica ugotavlja, da je le-ta v skladu z drugim odstavkom 3. člena ZSPJS, saj je v pogodbi določena pravna podlaga za določitev plače in posameznih delov, plačni razred in druge sestavine plače ter višina posameznih elementov plače na dan sklenitve pogodbe.

Po pregledu obračunov plače/plačilnih listov direktorice █ od meseca januarja do meseca decembra 2021, inšpektorica ugotavlja naslednje:

* da je bila direktorici osnovna plača obračunana in izplačana za 57. plačni razred (3.960,02 EUR bruto),
* da je bil direktorici vsak mesec pri plači obračunan in izplačan dodatek za delovno dobo (C020) v višini 0,33% od osnovne plače za vsako zaključeno leto delovne dobe (in sicer do 18. 3. 2021 v višini █ % za dopolnjenih █ delovne dobe, od 19. 3. 2021 pa v višini █% za dopolnjenih █delovne dobe),
* da je bil direktorici vsak mesec pri plači obračunan in izplačan dodatek za znanstveni magisterij (C040) v nominalnem znesku 36,21 EUR bruto[[8]](#footnote-8) (za mesec januar v znesku 34,49 EUR bruto, za mesec februar v znesku 20,82 EUR bruto, za mesec marec v znesku 26,37 EUR bruto, za mesec april v znesku 23,25 EUR bruto, za mesec maj v znesku 35,56 EUR bruto, za mesec junij v znesku 31,27 EUR bruto, za mesec julij v znesku 18,11 EUR bruto, za mesec avgust v znesku 26,33 EUR bruto, za mesec september v znesku 24,69 EUR bruto, za mesec oktober v znesku 29,10 EUR bruto, za mesec november v znesku 33,33 EUR bruto, za mesec december v znesku 25,39 EUR bruto),
* da je bil direktorici pri plači za mesec januar 2021 obračunan in izplačan dodatek za delo v tveganih razmerah (C223) v višini 281,07 EUR bruto in da ji je bil ta znesek pri plači za mesec februar 2021 odtegnjen (C900 dodatki-poračun),
* da je bil direktorici dne 4. 6. 2021 izplačan regres za letni dopust (J090) v bruto znesku 1.050,00 EUR (kar je v skladu s prvim odstavkom 15. člena Aneksa h kolektivni pogodbi za negospodarske dejavnosti v Republiki Sloveniji[[9]](#footnote-9)),
* da je bilo direktorici vsak mesec pri plači obračunano in povrnjeno povračilo stroškov prehrane na delu (I010) (za mesece januar do maj v znesku 3,99 EUR dnevno za vsak dan prisotnosti na delu/kar je bilo v skladu z Ugotovitvenim sklepom o višini regresa za prehrano med delom za zaposlene v javnem sektorju, Uradni list RS, št. 3/21; za mesec junij v znesku 4,30 EUR dnevno za vsak dan prisotnosti na delu/kar je bilo v skladu z drugim odstavkom 4. člena Aneksa h kolektivni pogodbi za negospodarske dejavnosti v Republiki Sloveniji, Uradni list RS, št. 88/21; za mesece julij do december pa v znesku 4,39 EUR dnevno za vsak dan prisotnosti na delu/kar je bilo v skladu z Obvestilom Ministrstva za javno upravo o usklajenem znesku regresa za prehrano med delom za javne uslužbence od 1. 7. 2021 dalje, št. 1002-1138/2021/6 z dne 2. 7. 2021),
* da je bilo direktorici v obdobju od januarja do maja 2021 vsak mesec pri plači obračunano in povrnjeno povračilo stroškov prevoza na delo in z dela dnevna vozovnica (I050) (povračilo dnevne vozovnice v znesku 2,30 EUR dnevno za vsak dan prisotnosti na delu/kar je bilo v skladu z Izjavo o povračilu stroškov prevoza na delo in z dela █, z dne 4. 2. 2020),
* da je bilo direktorici od meseca junija 2021 dalje vsak mesec pri plači obračunano in povrnjeno povračilo stroškov prevoza na delo in z delo na podlagi kilometrine (I020) (povračilo za 12,4 kilometra dnevno v eno smer),
* da je bila direktorici pri plači za mesec julij 2021 izplačana jubilejna nagrada za █ delovne dobe v javnem sektorju v znesku █ EUR, saj je v mesecu juliju 2021 izpolnila pogoj █ delovne dobe v javnem sektorju (kar je v skladu s 3. členom Aneksa h kolektivni pogodbi za negospodarske dejavnosti v Republiki Sloveniji[[10]](#footnote-10)),
* da je bilo direktorici pri plači za mesece januar, februar, marec, april, maj, junij, november in december 2021 obračunano in izplačano nadomestilo za uporabo lastnih sredstev za delo na domu (J150) (za vsak dan dela na domu ji je bilo obračunano in izplačano nadomestilo v znesku 2,00 EUR).
* da je bila direktorici pri plači za mesec april 2021 izplačana redna delovna uspešnost (D010) v znesku 950,40 EUR bruto.

V zvezi z izplačilom redne delovne uspešnosti direktorici AJPES inšpektorica ugotavlja:

* da je Svet AJPES na 17. redni seji dne 25. 2. 2021 sprejel sklepe[[11]](#footnote-11), da se obseg sredstev za plačilo redne delovne uspešnosti javnih uslužbencev AJPES iz plačne skupine B določi v višini 5% sredstev za osnovne plače (julij do december 2020) in da se redna delovna uspešnost direktorice █ za leto 2020 na podlagi Pravilnika o merilih za ugotavljanje delovne uspešnosti direktorjev s področja Ministrstva za finance[[12]](#footnote-12) določi v višini 80%,
* da je Svet AJPES dne 26. 2. 2021 Ministrstvu za finance podal predlog za določitev obsega sredstev ter višine dela plače za redno delovno uspešnost javnih uslužbencev plačne skupine B v AJPES za leto 2020[[13]](#footnote-13),
* da je Vlada Republike Slovenije na 70. redni seji dne 15. 4. 2021 sprejela sklep[[14]](#footnote-14), da se direktorici █ na predlog Sveta AJPES določi del plače za redno delovno uspešnost za leto 2020 v višini 950,40 EUR bruto (ki je bila javni uslužbenki izplačana pri plači za mesec april 2021).

Direktorici je bila izplačana boniteta (F020) pri plači za mesece september 2021 september v višini 0,47 EUR, za mesec november 2021 v višini 0,93 EUR in za mesec december 2021 v višini 1,08 EUR. Vodja Službe za pravne, kadrovske in druge splošne naloge █ je v dopisu, št. 061-3/2022-4 z dne 24. 3. 2022, pojasnila, da se izplačilo navedenih bonitet nanaša na razliko obračunane kilometrine po potnih nalogih v višini 30% cene neosvinčenega motornega bencina (nmb-95)[[15]](#footnote-15), ki jo objavi Ministrstvo za javno upravo in davčno priznanega stroška prevoza na službenem potovanju z Uredbo o davčni obravnavi povračil stroškov in drugih dohodkov iz delovnega razmerja.

Direktorici je bil pri plači za mesec maj 2021 odtegnjen znesek v višini █EUR (K900-razno) in pri plači za mesec oktober 2021 odtegnjen znesek v višini 6,40 EUR (K900-razno-parkirnina PN21-00267). V zvezi z navedenima odtegljajema je Vodja Službe za pravne, kadrovske in druge splošne naloge pojasnila:

- da se odtegljaj v višini █ EUR nanaša na nakup vstopnice za dogodek █, ki je bil opredeljen kot privatni strošek,

- da se znesek v višini 6,40 EUR nanaša na odtegljaj zaradi neustreznega izplačila (po potnem nalogu PN21-00267 je bila parkirnina pomotoma nakazana na TRR upravičenke – naknadno pa so ugovorili, da je bila parkirnina plača s službeno kartico).

Inšpektorica v zvezi z izplačilom plače direktorici █ ne ugotavlja nepravilnosti pri:

* določitvi in izplačilu osnovne plače (od meseca januarja do meseca decembra),
* obračunu in izplačilu dodatka za delovno dobo,
* obračunu in izplačilu dodatka za znanstveni magisterij,
* določitvi in izplačilu redne delovne uspešnosti za leto 2020,
* izplačilu regresa za letni dopust za leto 2021,
* izplačilu jubilejne nagrade za █ let delovne dobe v javnem sektorju,
* povračilu stroškov: prehrane na delu, prevoza na delo in z dela ter nadomestilu za uporabo lastnih sredstev za delo na domu.

Inšpektorica pa ugotavlja nepravilnosti pri izplačilu dodatka za delo v tveganih razmerah direktorici pri plači za mesec januar 2021, ko je neupravičeno prejela navedeni dodatek v znesku 281,07 EUR bruto, saj direktorji do dodatka po 11. točki prvega odstavka 39. člena KPJS niso upravičeni (v skladu s četrtim odstavkom 23. člena ZSPJS, ki določa, da direktorjem dodatek za nevarnost in posebne obremenitve ne pripada). Navedeno nepravilnost pa je AJPES odpravil sam in direktorici pri plači za mesec februar 2021 odtegnil znesek v višini 281,07 EUR.

**III. Ukrepi inšpektorice za sistem javnih uslužbencev**

**Ugotovljeno nepravilnost v zvezi z izplačilom dodatka za tvegane razmere direktorici je AJPES odpravil sam pred inšpekcijskem nadzorom. Ker inšpektorica drugih nepravilnosti ne ugotavlja, ne odreja popravljalnih ukrepov.**

**Pouk o pravnem sredstvu:**

Direktorica AJPES lahko poda ugovor v roku osmih dni po vročitvi zapisnika. Pisni ugovor se lahko vloži neposredno pri Inšpektoratu za javni sektor, Tržaška 21, 1000 Ljubljana ali pošlje priporočeno po pošti, lahko pa se poda tudi ustno na zapisnik.

Na podlagi 23. člena Zakona o upravnih taksah (Uradni list RS, štev. 106/10-uradno prečiščeno besedilo in 32/16) za ugovor zoper ta zapisnik ni potrebno plačati upravne takse.

|  |  |  |  |
| --- | --- | --- | --- |
|  |  | mag. Saša Bole  Inšpektorica višja svetnica |  |

Vročiti:

* Agencija Republike Slovenije za javnopravne evidence in storitve, direktorica █, Tržaška cesta 16, 1000 Ljubljana, osebno po ZUP-u,
* Ministrstvo za javno upravo, Kabinet ministra, Tržaška 21, 1000 Ljubljana, po e-pošti na naslov: [gp.mju@gov.si](mailto:gp.mju@gov.si).

1. Uradni list RS, št. 53/02, 87/02 in 16/07. [↑](#footnote-ref-1)
2. Uradni list RS, št. [52/02](http://www.uradni-list.si/1/objava.jsp?sop=2002-01-2527), [51/04](http://www.uradni-list.si/1/objava.jsp?sop=2004-01-2307) – EZ-A in [33/11](http://www.uradni-list.si/1/objava.jsp?sop=2011-01-1590) – ZEKom-C). [↑](#footnote-ref-2)
3. Uradni list RS, št. 68/17, 4/18, 30/18, 116/21 in 180/21. [↑](#footnote-ref-3)
4. Odločbo Vlade Republike Slovenije (o ponovnem imenovanju █ za direktorico AJPES, št. 10012-71/2018/4 z dne 11. 10. 2018) je podpisal generalni sekretar █. [↑](#footnote-ref-4)
5. Diploma █. [↑](#footnote-ref-5)
6. Diploma █. [↑](#footnote-ref-6)
7. Št. 100-111/2018-3 z dne 30. 11. 2018. [↑](#footnote-ref-7)
8. Z Aneksom štev. 6 h Kolektivni pogodbi za javni sektor (Uradni list RS, št. 46/13), ki se uporablja od 1. 6. 2013 dalje, se je spremenil drugi odstavek 37. člena Kolektivne pogodbe za javni sektor oziroma višina dodatka za specializacijo, znanstveni magisterij in doktorat tako, da je določen dodatek v nominalnem znesku in znaša višina dodatka za znanstveni magisterij 36,21 EUR bruto. [↑](#footnote-ref-8)
9. Uradni list RS, št. 88/21. [↑](#footnote-ref-9)
10. Uradni list RS, št. 28/06. [↑](#footnote-ref-10)
11. Sklepi, št. 013-8/2021-11 z dne 26. 2. 2021*.* [↑](#footnote-ref-11)
12. Uradni list RS, št. 80/18 (V 1. alineji prvega odstavka 3. člena Aneksa h KPND2018 je določeno, da javnemu uslužbencu za 10 let delovne dobe pripada jubilejna nagrada v višini █ EUR. V drugem odstavku 3. člena Aneksa h KPND2018 je določeno, da se jubilejna nagrada izplača javnemu uslužbencu ob izplačilu plače v naslednjem mesecu po izpolnitvi pogojev in v tretjem odstavku je določeno, da je delovna doba (po tem členu zakona) delovna doba, ki jo je javni uslužbenec izpolnil pri delodajalcih v javnem sektorju). [↑](#footnote-ref-12)
13. Predlog za določitev obsega sredstev ter višine dela plače za redno delovno uspešnost javnih uslužbencev plačne skupine B v AJPES za leto 2020, št. 013-8/2021-13 z dne 26. 2. 2021. [↑](#footnote-ref-13)
14. Sklep Vlade Republike Slovenije, št. 10007-18/2021/3 z dne 15. 4. 2021. [↑](#footnote-ref-14)
15. Za uporabo lastnega avtomobila za prevoz na službenem potovanju v skladu s 3. odstavkom 9. člena Aneksa h KP za negospodarstvo (Uradni list RS, št. 88/21) [↑](#footnote-ref-15)